Zimska služba v sezoni 2017/2018

**Družba KPL d. o. o. za Mestno občino Ljubljana kot koncesionar** poleg letnega vzdrževanja cest izvaja tudi zimsko vzdrževanje cest. Zimska služba, ki je v pripravljenosti med 15. novembrom in 15. marcem, obsega obsega sklop dejavnosti in opravil, potrebnih za omogočanje prevoznosti cest in varnega prometa v zimskih razmerah. Zimske razmere nastopijo takrat, ko je zaradi zimskih pojavov kot so sneg, poledica in drugo lahko ogroženo normalno odvijanje prometa. Predmet zimske službe so **kategorizirane ceste v skladu z Odlokom o kategorizaciji zimskih cest**, ki so opredeljene v izvedbenem planu zimske službe za sezono 2017/2018.

24-urna dežurna služba

Koncesionar ima na sedežu družbe organizirano **24-urno dežurno službo**. Naloga dežurne službe je, da neprekinjeno spremlja stanje in razmere na voziščih, in da v primeru poledice ali pričetka sneženja v najkrajšem možnem času aktivira dežurne posipalce za preprečevanje poledice. V času trajanja zimske sezone ima KPL d. o. o. organizirano **stalno pripravljenost in prisotnost delavcev** na domu. Pripravljenost delavcev doma pomeni, da so izven delovnega časa vsi delavci, ki sodelujejo v zimski službi, dosegljivi ne glede na uro in dan ter v najkrajšem možnem času oziroma v dveh urah sposobni pričeti z delom v akcijah zimske službe. Ob pričetku sneženja se skliče vodstvo zimske službe, ki glede na dane okoliščine ali ob večjem obsegu poledice, skliče akcijo posipanja ali pluženja. Število delavcev in mehanizacije se prilagodi glede na vremenske dejavnike.

Območje izvajanja zimske službe je razdeljeno na območje 1, ki obsega centralni del Mestne občine Ljubljana, znotraj AC-obroča, območje 2, ki sega vzhodno od AC-obroča in zajema tudi ceste na višje ležečih predelih MOL-a – Moste, ter območje 3, ki vključuje ceste severno, zahodno in južno od AC-obroča. Zaradi boljše organizacije dela, racionalnejše uporabe mehanizacije in lažjega vodenja se nato območja deli še na sektorje, in sicer Bežigrad, Center, Moste, Šiška, Vič–Rudnik in hribi. Izjema so določene pomembnejše mestne vpadnice Celovška, Tržaška, Šmartinska, Dolenjska, Štajerska in Litijska cesta, na katerih koncesionar izvaja zimsko službo samo do AC-obroča. **Zimsko vzdrževanje cest zajema 937 kilometrov cest.** Nekategorizirane površine, funkcionalne površine okoli blokov in pripadajoča parkirišča … niso predmet zimske službe, a pogosto prejemamo pritožbe prav zaradi neočiščenih omenjenih površin.

Čiščenje snega po prioritetah

V primeru, da v 24 urah zapade več snega in da je sneženje še napovedano, se vsa mehanizacija preusmeri na pluženje cest, po katerih potekajo proge javnega mestnega prometa in tistih cest, ki so **pomembne za tranzit, dovoz do šol, vrtcev, bolnišnic, reševalne postaje in podobno**. Vse ostale ceste se očistijo v najkrajšem možnem času po prenehanju padavin. Površine za pešce očistimo ob vseh kategoriziranih cestah, s tem, da v času akcije očistimo pločnike ob lokalnih glavnih cestah in avtobusnih progah mestnega potniškega prometa **po prioritetnem programu**, ki je sestavni del načrta. V centru mesta in ob avtobusnih progah ter lokalnih glavnih cestah pričnemo s čiščenjem pločnikov in peščevih površin pri debelini snega 5 cm, na vseh ostalih peščevih površinah pa pri debelini snega 10 cm. Izjemoma ob lokalnih glavnih cestah in avtobusnih progah mestnega potniškega prometa, kjer odriv snega na pločniku ni možen, očistimo v času akcije samo en pločnik na tisti strani ceste, kjer je manj ovir. Pločnike ob ostalih prometno manj obremenjenih cestah pa očistimo po končani akciji v skladu z kapacitetami, ki so opredeljene v načrtu zimske službe. Kolesarske steze, ki potekajo po cestišču se čistijo istočasno s pluženjem ceste, kjer pa potekajo izven cestišča, se čistijo istočasno s pločnikom. V primeru obilnejših padavin opravimo **odvoz snega iz semaforiziranih in drugih glavnih križišč**, avtobusnih postajališč in obračališč javnega mestnega prometa po končani akciji zimske službe. Prednostno se odvaža oziroma očisti sneg na javnih površinah v bližini šol, vrtcev, bolnišnic, zdravstvenih domov, javnih ustanov, parkirišč za invalide, modrih con.

V primeru kompletne akcije je število **aktivnih udeležencev več kot 560 ljudi**. Število prisotnih delavcev in mehanizacije na terenu se prilagaja glede na vremensko napoved oziroma razmere na terenu.

Brezplačna sol za meščane

Meščani lahko na sedežu družbe KPL d. o. o. na Tbilisijski ulici 61, vsak dan od ponedeljka do sobote med 7. in 17. uro ter ob nedeljah od 7. do 13. ure prevzamejo **brezplačno 15 kilogramov soli za posipanje**. Posamezniki se morajo ob prevzemu soli izkazati z osebnim dokumentom, iz katerega je razvidno, da so meščani Mestne občine Ljubljana, s seboj pa imajo ustrezno posodo za prenos soli.

Od pričetka letošnje zime je bilo občanom izdano 7.145 kilogramov soli, samo v prvi polovici meseca februarja 3.990 kilogramov. Pretekla zimska sezona, 2016/2017, ki je bila dokaj mrzla in z malo snega, smo občanom izdali 29.145 kilogramov brezplačne soli. Zima 2015/2016 je bila po pogostosti in količini snežnih padavin podpovprečna, posledično je bilo tako tudi manj izdane brezplačne soli, samo 7.170 kilogramov. Za primerjavo, zima 2012/2013, ki je bila po pogostosti in količini snežnih padavin nadpovprečna, lahko bi trdili, da je bila ekstremna je bila izdaja soli zopet večja, izdano je bilo 11.445 kilogramov soli in 235 kilogramov mešanice peska in soli.

V času izvajanja akcij oziroma po končanju aktivnosti vedno prejmemo telefonske klice občanov, včasih prošnje glede čiščenja snega, ki jih, če je možno, tudi izpolnimo, zelo pogosto pa so to pritožbe. Največkrat izpostavijo naplužen sneg pred uvoze na zasebna dvorišča in odzivnost na terenu. Poudarjamo, da je vprimeru **močnega sneženja je težko zagotoviti, da bodo vse površine očiščene nemudoma.**

Posipni materiali

Osnovno **posipno sredstvo ostaja sol, v določenih primerih pa tudi mešanica soli in peska** (ceste III. prioritete, peščeve površine …), kar posledično zmanjša porabo soli. Plan zimske službe predvideva posip mestnega središča samo s soljo, na določenih površinah v centru mesta pa uporabljamo zgolj sredstvi ureo in enviro thaw granule, ki sta manj agresivni za okolje. Za posip makadam površin se uporablja le pesek. Te metode se uporabljajo povsod po Evropi. Skladno s predpisi zagotavljamo **optimalno vzdrževanje površin**, pri čemer se trudimo, da preprečimo nastanek poledice ali snežne deske na površinah oziroma jih pravočasno odstranimo.

V februarju 2018 so bile snežene padavine zelo pogoste in tudi temperature so se spustile pod ledišče. Zimsko službo izvajamo tudi v višje ležečih predelih Mestne občine Ljubljana, npr. Janče, Trebeljevo, Mali vrh, Volavlje … Poraba posipnih materialov v februarju je bila približno 2.400 ton soli in 800 m3 mešanice peska in soli.

Iz naslova koncesije je za opravljanje dejavnosti **zimske službe namenjenih 5,4 mio EUR z DDV**. Znesek sredstev, ki se ne porabi za zimsko vzdrževanje ceste se porabi v okviru rednih vzdrževalnih oziroma večjih vzdrževalnih del v letnem času.

Pripravil: KPL d.o.o.